amanoisuno/poetBack huggingface dataset:
登鸛雀樓 王之渙 
白日依山盡，黃河入海流。欲窮千里目，更上一層樓。
送別 王之渙 
楊柳東風樹，青青夾禦河。近來攀折苦，應為別離多。
涼州詞二首 王之渙 
黃河遠上白雲間，一片孤城萬仞山。羌笛何須怨楊柳，春光不度玉門關。單于北望拂雲堆，殺馬登壇祭幾回。漢家天子今神武，不肯和親歸去來。
宴詞 王之渙 
長堤春水綠悠悠，畎入漳河一道流。莫聽聲聲催去棹，桃溪淺處不勝舟。
九日送別 王之渙 
薊庭蕭瑟故人稀，何處登高且送歸。今日暫同芳菊酒，明朝應作斷蓬飛。
晚秋石門禮拜 閻防 
輕策臨絕壁，招提謁金仙。舟車無由徑，岩嶠乃屬天。躑躅淹昃景，夷猶望新弦。石門變暝色，穀口生人煙。陽雁叫平楚，秋風急寒川。馳暉苦代謝，浮脆慚貞堅。永欲臥丘壑，息心依梵筵。誓將曆劫願，無以外物牽。
百丈溪新理茅茨讀書 閻防 
浪跡棄人世，還山自幽獨。始傍巢由蹤，吾其獲心曲。荒庭何所有，老樹半空腹。秋蜩鳴北林，暮鳥穿我屋。棲遲樂遵渚，恬曠寡所欲。開卦推盈虛，散帙攻節目。養閑度人事，達命知止足。不學東周儒，俟時勞伐輻。
宿岸道人精舍 閻防 
早歲參道風，放情入寥廓。重因息心侶，遂果岩下諾。斂跡辭人間，杜門守寂寞。秋風翦蘭蕙，霜氣冷淙壑。山牖見然燈，竹房聞搗藥。願言舍塵事，所趣非龍蠖。
夕次鹿門山作 閻防 
龐公嘉遁所，浪跡難追攀。浮舟暝始至，抱杖聊自閑。雙岩開鹿門，百穀集珠灣。噴薄湍上水，舂容漂裏山。焦原不足險，梁壑未成艱。我行自春仲，夏鳥忽綿蠻。蕙草色已晚，客心殊倦還。遠遊非避地，訪道愛童顏。安能徇機巧，爭奪錐刀間。
與永樂諸公夜泛黃河作 閻防 
煙深載酒入，但覺暮川虛。映水見山火，鳴榔聞夜漁。愛茲山水趣，忽與人世疏。無暇然官燭，中流有望舒。
句 閻防 
熊踞庭中樹，龍蒸棟裏雲。
懷哉行 薛據 
明時無廢人，廣廈無棄材。良工不我顧，有用寧自媒。懷策望君門，歲晏空遲回。秦城多車馬，日夕飛塵埃。伐鼓千門啟，鳴珂雙闕來。我聞雷雨施，天澤罔不該。何意斯人徒，棄之如死灰。主好臣必效，時禁權不開。俗流實驕矜，得志輕草萊。文王賴多士，漢帝資群才。一言並拜相，片善咸居台。夫君何不遇，為泣黃金台。
古興 薛據 
日中望雙闕，軒蓋揚飛塵。鳴佩初罷朝，自言皆近臣。光華滿道路，意氣安可親。歸來宴高堂，廣筵羅八珍。僕妾盡綺紈，歌舞夜達晨。四時固相代，誰能久要津。已看覆前車，未見易後輪。丈夫須兼濟，豈能樂一身。君今皆得志，肯顧憔悴人。
冬夜寓居寄儲太祝 薛據 
自為洛陽客，夫子吾知音。愛義能下士，時人無此心。奈何離居夜，巢鳥飛空林。愁坐至月上，複聞南鄰砧。
登秦望山 薛據 
南登秦望山，目極大海空。朝陽半蕩漾，晃朗天水紅。溪壑爭噴薄，江湖遞交通。而多漁商客，不悟歲月窮。振緡迎早潮，弭棹候長風。予本萍泛者，乘流任西東。茫茫天際帆，棲泊何時同。將尋會稽跡，從此訪任公。
西陵口觀海 薛據 
長江漫湯湯，近海勢彌廣。在昔胚渾凝，融為百川泱。地形失端倪，天色灒滉漾。東南際萬里，極目遠無象。山影乍浮沉，潮波忽來往。孤帆或不見，棹歌猶想像。日暮長風起，客心空振盪。浦口霞未收，潭心月初上。林嶼幾邅回，亭皋時偃仰。歲晏訪蓬瀛，真遊非外獎。
題鶴林寺 薛據 
道門隱形勝，向背臨法橋。松覆山殿冷，花藏溪路遙。珊珊寶幡掛，焰焰明燈燒。遲日半空谷，春風連上潮。少憑水木興，暫忝身心調。願謝攜手客，茲山禪侶饒。
初去郡齋書懷 薛據 
肅徒辭汝潁，懷古獨淒然。尚想文王化，猶思巢父賢。時移多讒巧，大道竟誰傳。況是疾風起，悠悠旌旆懸。征鳥無返翼，歸流不停川。已經霜雪下，乃驗松柏堅。回首望城邑，迢迢間雲煙。志士不傷物，小人皆自妍。感時惟責己，在道非怨天。從此適樂土，東歸知幾年。
出青門往南山下別業 薛據 
舊居在南山，夙駕自城闕。榛莽相蔽虧，去爾漸超忽。散漫餘雪晴，蒼茫季冬月。寒風吹長林，白日原上沒。懷抱曠莫伸，相知阻胡越。弱年好棲隱，煉藥在岩窟。及此離垢氛，興來亦因物。末路期赤松，斯言庶不伐。
泊震澤口 薛據 
日落草木陰，舟徒泊江汜。蒼茫萬象開，合遝聞風水。洄沿值漁翁，窈窕逢樵子。雲開天宇靜，月明照萬里。早雁湖上飛，晨鐘海邊起。獨坐嗟遠遊，登岸望孤洲。零落星欲盡，朣朧氣漸收。行藏空自秉，智識仍未周。伍胥既仗劍，範蠡亦乘流。歌竟鼓楫去，三江多客愁。
題丹陽陶司馬廳壁 薛據 
高鑒清洞徹，儒風入進難。詔書增寵命，才子益能官。門帶山光晚，城臨江水寒。唯餘好文客，時得詠幽蘭。
古興 薛據 
投珠恐見疑，抱玉但垂泣。道在君不舉，功成歎何及。
早發上東門 薛據 
十五能文西入秦，三十無家作路人。時命不將明主合，布衣空惹洛陽塵。
句 薛據 
省署開文苑，滄浪學釣翁。（《紀事》雲：「此二句據之詩也，子美懷據詩即用為句雲：「獨當省署開文苑，窮冬時短晷，日盡西南天。
秋夕會友 姚系 
倦客易相失，歡遊無良辰。忽然一夕間，稍慰闔家貧。白露下庭梧，孤琴始悲辛。回風入幽草，蟲響滿四鄰。會遇更何時，持杯重殷勤。
荊山獨往 姚系 
宿昔山水上，抱琴聊躑躅。山遠去難窮，琴悲多斷續。岩重丹陽樹，泉咽聞陰穀。時下白雲中，淹留秋水曲。秋水石欄深，潺湲如噴玉。雜芳被陰岸，墜露方消綠。恣此平生懷，獨遊還自足。
五老峰大明觀贈隱者 姚系 
雲觀此山北，與君攜手稀。林端涉橫水，洞口入斜暉。頗覺鸞鶴邇，忽為煙霧飛。故人清和客，默會琴心微。丹術幸可授，青龍當未歸。悠悠平生意，此日複相違。
送周願判官歸嶺南 姚系 
早蟬望秋鳴，夜琴怨離聲。眇然多異感，值子江山行。由來重義人，感激事縱橫。往復念遐阻，淹留慕平生。晨奔九衢餞，暮始萬里程。山驛風月榭，海門煙霞城。易綃泉源近，拾翠沙漵明。蘭蕙一為贈，貧交空複情。
送陸渾主簿趙宗儒之任 姚系 
山中眇然意，此意乃平生。常日望鳴皋，遙對洛陽城。故人吏為隱，懷此若蓬瀛。夕氣冒岩上，晨流瀉岸明。存亡區中事，影響羽人情。溪寂值猿下，雲歸聞鶴聲。及茲春始暮，花葛正明榮。會有攜手日，悠悠去無程。
楊參軍莊送宇文邈 姚系 
秋雲冒原隰，野鳥滿林聲。愛此田舍事，稽君車馬程。離堂慘不喧，脈脈複盈盈。蘭葉一經霜，香銷為贈輕。燈光耿方寂，蟲思隱餘清。相望忽無際，如含江海情。
京西遇舊識兼送往隴西 姚系 
蟬鳴一何急，日暮秋風樹。即此不勝愁，隴陰人更去。相逢與相失，共是亡羊路。
古別離 姚系 
涼風已嫋嫋，露重木蘭枝。獨上高樓望，行人遠不知。輕寒入洞戶，明月滿秋池。燕去鴻方至，年年是別離。
野居池上看月 姚系 
悠然雲間月，複此照池塘。泫露蒼茫濕，沉波澹灩光。應門當未曙，歌吹滿昭陽。遠近徒傷目，清輝靄自長。
庭柳 姚系 
嫋嫋柳楊枝，當軒雜佩垂。交陰總共密，分條各自宜。因依似永久，攬結更傷離。愛此陽春色，秋風莫遽吹。
硤州旅舍奉懷蘇州韋郎中 令狐峘 
儒服學從政，遂為塵事嬰。銜命東複西，孰堪異鄉情。懷祿且懷恩，策名敢逃名。羨彼農畝人，白首親友並。江山入秋氣，草木凋晚榮。方塘寒露凝，旅管涼飆生。懿交守東吳，夢想聞頌聲。雲水方浩浩，離憂何平時。
釋奠日國學觀禮聞雅頌 令狐峘 
肅肅先師廟，依依胄子群。滿庭陳舊禮，開戶拜清芬。萬舞當華燭，簫韶入翠雲。頌歌清曉聽，雅吹度風聞。澹泊調元氣，中和美聖君。唯餘東魯客，蹈舞向南熏。
釋奠日國學觀禮聞雅頌 滕珦 
太學時觀禮，東方曉色分。威儀何棣棣，環佩又紛紛。古樂從空盡，清歌幾處聞。六和成遠吹，九奏動行雲。聖上尊儒學，春秋奠茂勳。幸因陪齒列，聊以頌斯文。